ועדת הכנסת, כנסת 24, פרוטוקול מספר 123, 2022-07-04 12:45

ניר אורבך: צהריים טובים, אני מתכבד לפתוח את ישיבת ועדת הכנסת, היום יום שני, ה' בתמוז, תשפ"ב, 4 ביולי 2022.

ניר אורבך: אנחנו מתכבדים בנוכחותו של מזכיר הכנסת דן מרזוק.

ניר אורבך: סדר היום: מועדי פגרת הבחירות לכנסת ה-25 ופעילות הכנסת בפגרה.

ניר אורבך: אקריא כעת את הצעת ההחלטה.

ניר אורבך: ניתן כמובן לחברי הכנסת להתייחס לפני שנאשר את זה.

אורית סטרוק: אני רוצה לשאול את ארבל, אם יש שינויים בין ההחלטה הזו לבין החלטות קודמות שהיו בפגרות כנסת קודמות.

ארבל אסטרחן: כל החלטה הייתה קצת עם חידודים אחרים.

ארבל אסטרחן: בגדול, זה מבוסס על מה שהיה, וכל פעם היו שינויים.

אורית סטרוק: אז אם אפשר תוך כדי לציין מה ההבדלים זה יהיה טוב.

ארבל אסטרחן: לא על כל סעיף אני יודעת להגיד לך בדיוק מה היה.

ארבל אסטרחן: אם משהו ספציפי שחשוב לך, אני יכולה לבדוק, אבל כל החלטה הייתה קצת שונה – איך מכנסים ועדות.

ארבל אסטרחן: הנושא של ועדת הסכמות תמיד היה.

ארבל אסטרחן: הנושא של יציאה לפגרת בחירות ושפעילות הכנסת יורדת מאוד תמיד היה, שיש רק עניינים דחופים וכו'.

ארבל אסטרחן: יש סמכויות שהן בחוק, למשל, בממשלה בחוק יש סמכות לכנס את מליאת הכנסת ולבקש לדון בנושאים.

ארבל אסטרחן: זה ברור.

ארבל אסטרחן: אם יש משהו נקודתי.

ניר אורבך: אני רוצה להדגיש שהמסמך הזה שמונח לפנינו, הוא פרי שיח בין נציגי הקואליציה והאופוזיציה, והוא הגיע לכאן בהסכמות.

בועז טופורובסקי: לקראת הקואליציה הבאה.

בועז טופורובסקי: ..

ניר אורבך: אני מתחיל בבקשה בהקראה ואנחנו נתקדם.

ניר אורבך: בעקבות פניית יושב ראש הכנסת, וקבלת חוק התפזרות הכנסת העשרים וארבע, ביום א׳ בתמוז התשפ״ב - 30 ביוני 2022, קיבלה ועדת הכנסת את ההחלטה הבאה לעניין מועדי פגרת הבחירות ופעילות הכנסת בפגרה: א.

ניר אורבך: פגרת הבחירות.

ניר אורבך: 1.

ניר אורבך: בהתאם להוראות סעיף 18 לתקנון הכנסת, פגרת הבחירות לכנסת ה-25 תחל ביום שלישי, ו׳ בתמוז התשפ״ב - 5 ביולי 2022, ותימשך עד כינוסה של הכנסת ה-25.

דן מרזוק: רק לחדד.

דן מרזוק: הסעיף הזה הוא בכפוף כמובן לסיום סדר-היום במליאה, זאת אומרת, גם אם אנחנו נסיים את סדר-היום לאחר השעה 12:00 בלילה, ואנחנו נכנס כבר ל-5 ביולי, עדיין פגרת הבחירות לא תיכנס לתוקף, אלא היא תחל אך ורק עם תום סדר-היום במליאת הכנסת.

בועז טופורובסקי: גם ו' בתמוז נכנס בשקיעה, אז גם אם לא נסיים בשקיעה.

יצחק פינדרוס: אין לנו שום בעיה, הסתיים אבל בתנאי שהסדר יום הוא הסדר יום ולא היו"ר השתמש בסמכותו, בסדר יום של יום חמישי.

בועז טופורובסקי: אנחנו גם בהסכמה על סדר היום.

ניר אורבך: תודה ההסכמות הן על סדר היום.

ניר אורבך: מבחינת הסדר, מי שרוצה שיירשם אצל נועה.

ניר אורבך: ב.

ניר אורבך: ועדת ההסכמות - בתקופת הפגרה תפעל ״ועדת הסכמות״ שתורכב משני חברי כנסת - יו״ר הקואליציה שייצג בה את כל סיעות הקואליציה, וחבר מסיעתו של ראש האופוזיציה, לפי קביעת ראש האופוזיציה שייצג בה את כל סיעות האופוזיציה.

ניר אורבך: ג.

ניר אורבך: עבודת המליאה - 3.

ניר אורבך: לפי הוראות סעיף 9 לחוק הכנסת, התשנ"ד-1994, הממשלה או 25 חברי כנסת רשאים לדרוש את כינוס המליאה בתקופת הפגרה, ולעניין זה יחולו הוראות סעיף 21 לתקנון הכנסת.

ניר אורבך: לעניין חקיקה בתקופת הפגרה - הממשלה רשאית לבקש כי יובאו לדיון במליאה הצעות חוק בקריאה הראשונה, השנייה והשלישית.

צבי האוזר: יש לי שאלה בקטע הזה.

צבי האוזר: ועדת ההסכמות גם יכולה לאשר חקיקה בקריאה ראשונה?

ארבל אסטרחן: במליאה רק לפי בקשת הממשלה.

צבי האוזר: זאת אומרת, אם יש הסכמה בוועדת ההסכמות בכנוס פגרה - - -

ארבל אסטרחן: ועדת הסכמות אין לה סמכות להחליט על כינוס פגרה.

צבי האוזר: לא, אבל היא יכולה להסכים לכינוס פגרה?

ארבל אסטרחן: היא לא צריכה להסכים אם הממשלה מבקשת.

שגית אפיק: היא לא רלבנטית לזה.

צבי האוזר: זאת אומרת, חקיקה בקריאה ראשונה היא רק אם הממשלה תבקש.

יצחק פינדרוס: אני רוצה לחדד את השאלה כי גם לי היא נוגעת עוד מעט למשהו שאני רוצה לשאול פה.

יצחק פינדרוס: אם לצורך העניין 25 ח"כים חותמים על כינוס המליאה, ובבקשה שלהם מבקשים לדון על איזושהי חקיקה פרטית.

איתן גינזבורג: אי-אפשר.

יצחק פינדרוס: אמרתי ואם בהסכמות.

איתן גינזבורג: 25 חתימות זה רק הצעות לסדר-היום.

איתן גינזבורג: זה התקנון.

אורית סטרוק: אני רוצה לשאול שאלה אחרת את ארבל.

אורית סטרוק: במחילה.

אורית סטרוק: הממשלה יכולה לבקש להעלות חוקים בכל קריאה, היא יכולה לבקש גם להעלות חוקים שהם חקיקה פרטית?

ארבל אסטרחן: כן.

ניר אורבך: בראשונה כן.

רות וסרמן לנדה: מה הדין לגבי טרומית?

דן מרזוק: לא ניתן.

ניר אורבך: לא ניתן.

ניר אורבך: אני אסיים את ההקראה.

ניר אורבך: ד.

ניר אורבך: עבודת הוועדות - 4.

ניר אורבך: בהתאם לסעיף 112(א) לתקנון הכנסת, הוועדות יהיו רשאיות לקיים דיונים, בין אם ביוזמת הממשלה ובין א□ ביוזמת יושב ראש הוועדה או שליש מחברי הוועדה, רק באישור מראש של ועדת ההסכמות.

ניר אורבך: הפניות לוועדת ההסכמות יהיו מפורטות וייעשו באמצעות מזכירות הכנסת.

ניר אורבך: פניות הממשלה למזכירות הכנסת יימסרו על ידי מזכיר הממשלה.

ניר אורבך: 5.

ניר אורבך: במקרה שבו לא אישרה ועדת ההסכמות קיום ישיבת ועדה כאמור בסעיף 4, רשאים יושב ראש הוועדה, הממשלה או שליש מחברי הוועדה לפנות ליושב ראש הכנסת בהתאם לסעיף 112(ב) לתקנון הכנסת, ולבקש את אישורו לקיים ישיבת ועדה.

ניר אורבך: יושב-ראש הכנסת יאשר קיומה של ישיבת ועדה כאמור מנימוקים מיוחדי□ בלבד.

ניר אורבך: 6.

ניר אורבך: הזמנה לישיבות הוועדות בפגרה תימסר לכל חברי הוועדה מוקדם ככל האפשר, ולפחות ארבעה ימים לפני יום כינוס הישיבה.

ניר אורבך: במניין הימים ייכללו יום ההזמנה ויום כינוס הישיבה, ויובהר כי ימי שישי, שבת וחג נספרים במניין הימים.

ניר אורבך: ואולם, אם ביום כינוס הישיבה מתכנסת גם מליאת הכנסת, ניתן למסור את ההזמנה שלושה ימים מראש.

ניר אורבך: יושב-ראש הכנסת יהיה רשאי, במקרים מיוחדים ודחופים, לקצר תקופות אלה.

ניר אורבך: יובהר כי לא ניתן לקיים ישיבות נוספות בוועדה ביום שבו נקבעה הישיבה, או להוסיף נושאים לסדר היום שנקבע, אלא בהודעה מראש כאמור לעיל.

ניר אורבך: עם זאת, הצבעה על רביזיה המתקיימת ביום הישיבה בסמוך לאחריה לא תחשב ישיבה נוספת לעניין זה.

ניר אורבך: 7.

ניר אורבך: הוראות חלק ד׳ יחולו על כל הוועדות, ובכלל זה ועדות מיוחדות, ועדות משותפות, ועדות משנה, וביחס לכל הישיבות, לרבות ישיבות מחוץ למשכן הכנסת וסיורים.

ניר אורבך: יובהר כי האמור חל גם לגבי ישיבות ועדה שההזמנה אליהן נשלחה לפני קבלתה של החלטה זו.

ניר אורבך: מאחר וכרגע אין הסכמות, וועדת ההסכמות עדיין לא קמה, אז הדיונים שכבר נשלחו לגביהם הזמנות והם ממחר והלאה, כרגע הם לא בתוקף.

ארבל אסטרחן: נשאל פה מה זה שונה מפעם שעברה.

ארבל אסטרחן: פעם שעברה היה משפט נוסף שאמר: "לא תחול מגבלה לעניין ישיבות שהתקיימו ביום תחילת הפגרה בשעות הבוקר.

איתן גינזבורג: מה זה פעם שעברה?

איתן גינזבורג: איפה, באיזה סעיף?

ארבל אסטרחן: בסעיף 7 בסופו נאמר אז - שזה יחול גם על ישיבות שההזמנה אליהם נשלחה לפני קבלתה של החלטה זו, אולם לא תחול כל מגבלה לעניין ישיבות ועדה שהתקיימו ביום תחילת הפגרה בשעות הבוקר.

ארבל אסטרחן: זאת אומרת, אם ירצו לעשות ישיבה מחר, והיא תהיה בהסכמות, אולי צריך להבהיר שנגיד ההזמנה נשלחה היום או אתמול, או היום אפילו וזה בהסכמות, אין בעיה, יוכלו לדון גם כשאין להם את הארבעה ימים.

יצחק פינדרוס: תמצאי את הניסוח המשפטי.

יצחק פינדרוס: אין לנו בעיה, העיקר שיגיעו להסכמות.

יצחק פינדרוס: אני מוכן לקבל את זה שזה שוועדה שהוזמנה למחר והיא נמצאת בוועדת ההסכמות, אנחנו לא הולכים - - -

אורית סטרוק: לא.

אורית סטרוק: יואב גם הודיע שמבחינתו אין כרגע הסכמות על דיוני המשך.

ארבל אסטרחן: זה כפוף להסכמות לא לימין ישיבות שיצאה אליהם הזמנה.

ניר אורבך: 8.

ניר אורבך: מיום כ׳ באב התשפ״ב - 17 באוגוסט 2022, ועד ליום ה׳ באלול התשפ״ב - 1 בספטמבר 2022 (כולל), לא תתקיימנה ישיבות ועדות בכלל, בשל חופשה מרוכזת של עובדי הכנסת, למעט ישיבה או סיור של ועדת החינוך התרבות והספורט בקשר לפתיחת שנת הלימודים, ולמעט ישיבות שאותן יתיר יושב ראש-הכנסת באופן חריג.

ניר אורבך: הוראות סעיף 4 עד 6 יחולו גם על ישיבות וסיורים שיתקיימו בחופשה המרוכזת.

ניר אורבך: 9.

ניר אורבך: על אף האמור בסעיפים 4 עד 7: (א) דיוני ועדה בחקיקה ראשית וחקיקת משנה בענייני קורונה: ועדות הכנסת רשאיות לדון בחקיקה ראשית וחקיקת משנה שבסמכותן, בנושאים המתחייבים והקשורים בקשר ישיר והדוק למשבר הקורונה, ללא אישור ועדת ההסכמות.

ניר אורבך: ההזמנה תימסר לחברי הוועדה מוקדם ככל האפשר, אף אם פחתה התקופה מהאמור בסעיף 6.

ניר אורבך: יובהר כי החרגה זו לא תחול על דיוני מעקב ופיקוח גם אם הם קשורים לקורונה.

ניר אורבך: יוזכר כי בהתאם לסעיף 47 לחוק סמכויות מיוחדות להתמודדות עם נגיף הקורונה החדש (הוראת שעה), התש״ף-2020, ההגבלות לפי חוק הכנסת, תקנון הכנסת או החלטה זו לא יחולו לגבי כינוס _ _ המליאה והוועדות לדיונים מסוימים לפי החוק.

ארבל אסטרחן: חוק סמכויות מיוחדות כשחוקקו אותו כתבו בו במפורש בסעיף 47, שכל ההחלטות האלה של ועדת הכנסת לא יחולו לגביו.

ארבל אסטרחן: זאת אומרת, אם צריך לאשר תקנות מכוחו בוועדות השונות, אי-אפשר להתנות על זה.

יצחק פינדרוס: לפי מיטב זכרוני, יושב-ראש הכנסת התנגד לחוק הסמכויות המיוחדות בהצבעה.

ארבל אסטרחן: זאת ההוראה שנמצאת שם.

ארבל אסטרחן: למה צריך?

ארבל אסטרחן: אז לכאורה בכלל לא צריך להתייחס פה לענייני קורונה כי החוק עובר.

ארבל אסטרחן: אבל יש תקנות קורונה שמגיעות מכוח חקיקה אחרת בעיקר פקודת בריאות העם, שם אין הוראה כזאת, וגם שם הרבה פעמים יש דחיפות מאוד משמעותית, עכשיו, לשמחתנו זה פחות, אבל בתקופת שיא הקורונה יש הרבה תקנות שמגיעות בענייני בידודים וכאלה, ולכן נדרשת ההחרגה הזאת שגם הייתה כבר בעבר.

בועז טופורובסקי: בכל מקרה זה רק לחקיקה.

ארבל אסטרחן: רק חקיקה ראשית ואישור תקנות, לא דיונים כלליים.

ארבל אסטרחן: דיונים כלליים, ככל שיהיו דיוני פיקוח וכו', מחייב ועדת הסכמות בכל דיון.

ניר אורבך: (ב) ועדת הכנסת רשאית לקיים ישיבות בעניינים שבסמכותה ללא אישור ועדת ההסכמות.

ניר אורבך: ההזמנה תימסר לחברי הוועדה מוקדם ככל האפשר, אף אם פחתה התקופה מהאמור בסעיף 6.

ניר אורבך: הוראה זו לא תחול על דיונים בחקיקה מטעם הוועדה.

ניר אורבך: (ג) הוועדה המשותפת לתקציב הביטחון רשאית לקיים ישיבות בעניינים דחופים שבסמכותה, ללא אישור ועדת ההסכמות; ועדות המשנה של הוועדה המשותפת לתקציב הביטחון רשאיות לקיים ישיבות בעניינים דחופים שבסמכותן, ללא אישור ועדת ההסכמות ובאישור מראש של יושב ראש הוועדה המשותפת.

ניר אורבך: ההזמנה תימסר לחברי הוועדה המשותפת או ועדות המשנה לפי האמור בסעיף 6.

יצחק פינדרוס: מי זה יושב-ראש הוועדה לענייני ביקורת המדינה?

ארבל אסטרחן: אנחנו בתקווה שיהיה.

יצחק פינדרוס: בפגרה.

שגית אפיק: לא, אין כזה.

שגית אפיק: לא רצינו שיהיה תקדים בהחלטות שמובאות בפני ועדת הכנסת, ובכנסת הבאה יהיה מי שיחשוב שבכוונה זה ירד.

אוסאמה סעדי: לא, אולי עכשיו יאיישו את ועדת ביקורת המדינה סוף סוף.

ניר אורבך: (ד) ועדות המשנה הבאות של ועדת החוץ והביטחון רשאיות לקיים ישיבות ביוזמת יושב- הראש שלהן ובאישור מראש של יושב ראש ועדת החוץ והביטחון, ללא אישור ועדת ההסכמות; ההזמנה תימסר לחברי הוועדה מוקדם ככל האפשר, אף אם פחתה התקופה מהאמור בסעיף 6: (1) ועדת המשנה לענייני מודיעין; (2) ועדת המשנה לענייני וא״א; (3) ועדת המשנה למדיניות ואסטרטגיה.

ניר אורבך: (ה) הוועדה המשותפת ליושב ראש הוועדה לענייני ביקורת המדינה ויושב-ראש ועדת החוץ והביטחון לפי חוק מבקר המדינה ("ועדת השניים") רשאית לקיים ישיבות בתקופת הפגרה בעניינים שבסמכותה, ללא אישור ועדת ההסכמות, ובלבד שמועד הישיבה יהיה בהסכמת שני החברים.

ניר אורבך: בנוסף לאמור, יצוין כי נציגי הקואליציה והאופוזיציה מסרו לוועדת הכנסת, ולא כחלק מהחלטה זו, כי הם הסכימו ביניהם כי בתקופת הפגרה הצעות חוק שעניינן בחירות והצעות חוק שהיו מונחות על שולחן הכנסת ביום קבלת חוק התפזרות הכנסת יובאו להצבעה במליאה - באישור ועדת ההסכמות.

יצחק פינדרוס: מה זה "הצעות חוק שהיו מונחות על שולחן הכנסת ביום קבלת חוק התפזרות הכנסת".

יצחק פינדרוס: ..

בועז טופורובסקי: כל מה שהונח ולא הגיע בהסכמות.

איתן גינזבורג: 100 הצעות חוק.

יצחק פינדרוס: אבל אפשר יהיה להעביר את זה?

בועז טופורובסקי: בהסכמה.

יצחק פינדרוס: בהסכמה אפשר יהיה להעביר חוקים בתקופה הזו?

אוסאמה סעדי: למה לא?

יצחק פינדרוס: אני מצטער, לא כתוב פה שזה ממשלתי.

יצחק פינדרוס: זה לא כתוב.

אוסאמה סעדי: אבל למה לא פרטיות בהסכמה?

יצחק פינדרוס: מישהו שיסביר לי מה כתוב בסעיף – בנוסף לאמור?

יצחק פינדרוס: מה כתוב פה – הם הסכימו ביניהם שהצעות חוק – איזה?

יצחק פינדרוס: ראשונות, שניות, שלישיות, מי?

יצחק פינדרוס: מה?

יצחק פינדרוס: ממשלתיות, לא ממשלתיות על מה מדובר?

יצחק פינדרוס: פינדרוס, כל דבר שהוא בהסכמה, אפשר להביא אותו מה הבעיה?

יצחק פינדרוס: ארבל אמרה לך שלא.

אוסאמה סעדי: למה לא?

אוסאמה סעדי: מי אמר?

יצחק פינדרוס: רק הממשלה יכולה.

איתן גינזבורג: הסעיף הזה לא מובן.

ארבל אסטרחן: הממשלה יכולה לבקש להביא - - -

איתן גינזבורג: הסעיף הזה לא ברור.

איתן גינזבורג: לא ברור מה הוא מתכוון לומר.

איתן גינזבורג: לא ברור.

ארבל אסטרחן: האמת, אני אשמח אם מי שביקש להוציא אותו יבהיר בדיוק.

ניר אורבך: מה ההבדל בינו לבין הסעיף הקודם שקראנו בהסכמת הממשלה?

יצחק פינדרוס: אפשר להעביר החלטה כזו, אני בעד.

ארבל אסטרחן: זה לא חלק מההחלטה, בגלל שלוועדת הכנסת אין סמכות לקבוע את סדר-היום של המליאה.

יצחק פינדרוס: לא, הבעיה היא משפטית.

יצחק פינדרוס: הסכמה יש.

בועז טופורובסקי: כשאנחנו הגענו להסכמה על הליך מסודר ומוסכם בין הקואליציה לאופוזיציה לפיזור הכנסת, ההסכמה כללה שני עניינים שזו הפיסקה האחרונה.

בועז טופורובסקי: העניין הראשון אומר שאנחנו התחייבנו כקואליציה לא להביא חוקי בחירות.

בועז טופורובסקי: מה זה חוקי בחירות?

בועז טופורובסקי: הגבלת כהונה, חוק המצלמות.

בועז טופורובסקי: חוק מניעת בחירה – כל מיני חוקים שמשנים את כללי המשחק תוך כדי הבחירות, התחייבנו לא לעשות את זה.

בועז טופורובסקי: זה החלק הראשון של הסעיף.

בועז טופורובסקי: החלק השני, כל רשימת חוקים שעליהם עשינו משא-ומתן שהם היו בסדר-היום הכללי, החוקים שעליהם לא הסכמנו, אנחנו אמרנו שאנחנו לא נעלה אותם אלא בהסכמה כדי שלא ייוצר מצב של תרגיל מוזר שבו אנחנו נעביר בהסכמה את מה שהסכמנו, ואחר כך, נביא בלא הסכמה את מה שלא הסכמנו.

בועז טופורובסקי: ולכן זו הכוונה כאן.

בועז טופורובסקי: אני הבנתי, אני חייב להבין, עוד לא דיברתי על זה עם קיש שהכוונה היא גם לחוקים פרטיים.

יצחק פינדרוס: אני אומר לך, כאופוזיציה אנחנו מסכימים.

יצחק פינדרוס: השאלה אם כתקנון מה אתה אומר.

שגית אפיק: - - - בנוסף למה שכתוב כאן פשוט.

אוסאמה סעדי: אז הממשלה תבקש.

אוסאמה סעדי: אם זה בהסכמה - - -

בועז טופורובסקי: אם נחכה להסכמות, נדאג ש- - -

ניר אורבך: בסעיף ג(3) זה קצת סותר.

אורית סטרוק: זה לא סותר.

אורית סטרוק: מה שאמר בועז זה הצהרת כוונות של רוח טובה בין שני הצדדים, והיא מתכתבת עם מה שהחוק אומר.

נטע אטיאס: סעיף 3 אומר את זה.

נטע אטיאס: "לעניין חקיקה בתקופת הפגרה, הממשלה רשאית לבקש שיובאו לדיון במליאה הצעות חוק בקריאה ראשונה שנייה ושלישית.

אוסאמה סעדי: נטע, אז תוסיפו – "לרבות הצעות חוק פרטיות".

נטע אטיאס: זה ברור.

אוסאמה סעדי: לא, זה לא ברור.

צבי האוזר: יש לי שאלה שאחרת, למה אתם לא עושים גם טרומית, זה מנוע בחוק?

צבי האוזר: הממשלה יכולה להחליט שהיא מעבירה טרומית, ראשונה, שנייה, שלישית.

בועז טופורובסקי: לא, היא לא יכולה.

יצחק פינדרוס: אתה סותר את עצמך.

יצחק פינדרוס: הממשלה לא יכולה להעביר טרומית, כי היא לא צריכה טרומית, אז זה סתם מיותר.

צבי האוזר: לכן אני אומר לך לגבי הצעות חוק פרטיות.

ניר אורבך: נעשה מסודר.

ניר אורבך: בבקשה, חבר הכנסת אוסאמה סעדי.

ניר אורבך: אחר-כך, חברת הכנסת רות וסרמן לנדה.

אוסאמה סעדי: אדוני היושב-ראש, אני חושב שמאחר ומדובר בפגרת בחירות בפעם השישית, הפגרה היא ארוכה מדיי, ולמעשה, הכנסת והוועדות משותקות.

אוסאמה סעדי: כאשר המשק במצב קשה מאוד עם כל יוקר המחיה, עם כל ההתייקרויות, אם הכנסת וועדות הכנסת לא ידונו בעניין הזה, מי ידון בזה?

אוסאמה סעדי: אם אנחנו מדברים על אלימות ופשע בחברה הערבית שאנחנו כבר 49, 50 הרוגים מתחילת השנה, ואם אנחנו צריכים לדון גם בענייני הקורונה, אז הוועדות צריכות לעבוד.

אוסאמה סעדי: לפחות עוד חודש, חודשיים.

אוסאמה סעדי: כמובן שזה חלק מההסכמות, ואנחנו לא נחלוק על ההסכמות אם באמת יש הסכמות.

אוסאמה סעדי: אבל אני אומר חייבים שהוועדות והכנסת תעבוד ובמיוחד בתקופות קשות כאלה גם למשק, גם מבחינת ביטחון הציבור, וגם מבחינת הקורונה.

אוסאמה סעדי: לעניין ועדת ההסכמות – אני באופוזיציה, וראש האופוזיציה לא מייצג אותנו.

אוסאמה סעדי: אז חייבים לזכור שאנחנו לא חלק מהאופוזיציה.

יצחק פינדרוס: אתם יודעים לדבר גם בקואליציה, גם באופוזיציה, יש לכם יש שני נציגים שם.

יצחק פינדרוס: לכם יש שני נציגים בוועדת הסכמות בניגוד אלינו, לכם יש שניים.

אוסאמה סעדי: אנחנו בקואליציה או באופוזיציה?

אוסאמה סעדי: אנחנו באופוזיציה ולא חלק - - -

יצחק פינדרוס: תלוי אצלכם באיזו שעה.

אורית סטרוק: אתם לא אמורים להיות חלק מהכנסת.

אורית סטרוק: זה מה שאתם, לא אמורים להיות חלק מהכנסת.

אורית סטרוק: לולא בג"ץ, לא הייתם יושבים פה.

אוסאמה סעדי: "סאבח אל חיר" – בוקר טוב, את לא צריכה להיות פה...

אורית סטרוק: אתם לא אמורים להיות חלק מהכנסת, אתם תומכי טרור.

ניר אורבך: חברת הכנסת אורית סטרוק, אנחנו רוצים להתקדם.

אוסאמה סעדי: - - - את גרה בהתנחלות, וזה פשע מלחמה.

אוסאמה סעדי: ..

אוסאמה סעדי: מי כמוך - - - ולא אנחנו.

אורית סטרוק: בדיוק מהסיבה הזו אתם לא אמורים להיות חלק מהכנסת.

ניר אורבך: חברת הכנסת סעדי, בבקשה.

ניר אורבך: חברת הכנסת סטרוק.

ניר אורבך: בבקשה, חברת הכנסת רות וסרמן לנדה.

ניר אורבך: בבקשה.

רות וסרמן לנדה: תודה רבה.

רות וסרמן לנדה: יש לי שאלה, שיחה פרוצדורלית, פשוט להבין.

רות וסרמן לנדה: הצעת חוק פרטית שעברה בטרומית וצריכה לעבור לוועדה ספציפית, לצורך העניין ועדת בט"פ, האם אפשר ואיך לקבל אישור על קיום דיון באותה הצעת חוק, והאם זה רק דורש ועדת הסכמות, ואז היא צריכה הרי לעבור למליאה.

רות וסרמן לנדה: להבנתי, רק תתקנו אותי אם אני טועה, צריך שהממשלה תבקש זאת, כמובן שזה יהיה ברשימה של ועדת ההסכמות.

אוסאמה סעדי: לכן אני מציע למען הסר ספק כי בסעיף 3(ג) לרבות - - -

רות וסרמן לנדה: אני רוצה להבין קונקרטית.

אוסאמה סעדי: שיהיה ברור, גם הצעות חוק פרטיות שיאושרו על-ידי הממשלה וועדת הסכמות יוכלו - - -

רות וסרמן לנדה: כל מה שאושר בטרומית הרי עבר ועדת הסכמות זה ברור.

יצחק פינדרוס: לא.

רות וסרמן לנדה: בסדר.

רות וסרמן לנדה: צודק, נכון, צודק.

רות וסרמן לנדה: אני מדברת על הצעה שעברה בטרומית ועברה ועדת שרים לחקיקה.

אורית סטרוק: ועדת שרים לחקיקה זה לא - - -

רות וסרמן לנדה: ביקשתי לא להפריע לי כי כל אחד פה רוצה זווית מאוד ספציפית.

רות וסרמן לנדה: אני מבקשת התייחסות בבקשה, סליחה, על המיקרו של המיקרו.

רות וסרמן לנדה: הצעת חוק שעברה בטרומית עברה ועדת שרים לחקיקה, לא, עדיין לא הגיעה לוועדת הסכמות, תהיה בתוך הרשימה של ועדת ההסכמות.

רות וסרמן לנדה: מה צריך לקרות כדי שהיא תידון בוועדה, ותגיע למליאה ותאושר בראשונה על מנת שיהיה דין רציפות – זו השאלה הספציפית.

רות וסרמן לנדה: בבקשה, תנו לה לענות ואז תשאלו.

ניר אורבך: תודה רבה.

ניר אורבך: אני כן מבקש מהיועצת המשפטית של הכנסת, שגית, תני פריזמה יותר רחבה של ההתייחסות לחקיקה פרטית בכלל, ותוך כדי תתני תשובה.

שגית אפיק: רק נרכז את כל השאלות ונענה עליהן, שאני יבין את המסגרת.

מופיד מרעי: אפשר שאלה לפני זה כדי שתיתן תשובה לכול?

יצחק פינדרוס: זו שאלה ששאלו בערך חמישה חברי כנסת לפניך.

יצחק פינדרוס: לכולם יש פה הצעות חוק.

ניר אורבך: אין בעיה.

ניר אורבך: חבר הכנסת מרעי.

ניר אורבך: בבקשה.

מופיד מרעי: לגבי הדיונים בוועדות משנה, האם יש מגבלה או שממשיכים רגיל?

מופיד מרעי: אפשר החרגה?

ניר אורבך: יש ועדות משנה ספציפיות שקיבלו החרגה.

ניר אורבך: רק ועדות משנה של חוץ וביטחון.

מופיד מרעי: אז צריך להגיש לוועדת ההסכמות.

מופיד מרעי: הבנתי נכון?

מופיד מרעי: כן.

צבי האוזר: כדי לוודא מול היועץ המשפטי את התשובה בערך באותו נושא.

צבי האוזר: הסייפא של המסמך, מעיד לפחות על-פי מה ששמעתי על איזשהו אירוע של רצון טוב או כוונה כוללת שנציגי האופוזיציה והקואליציה יקדמו הצעות חוק שהיו מונחות על שולחן הכנסת ביום קבלת חוק ההתפזרות, והן יובאו להצבעה במליאה באישור ועדת ההסכמות.

צבי האוזר: הפרקטיקום של זה מופנה, או אם אני מבין נכון לסעיף ג(3) – "לעניין החקיקה בתקופת הפגרה הממשלה רשאית לבקש כי יובאו לדיון במליאה הצעות חוק בקריאה הראשונה, השנייה והשלישית".

צבי האוזר: שאלתי, אם יש עניין לממשלה, ויש הסכמה בוועדת הסכמות לקדם הליך חקיקה, אפילו לידי גמר.

צבי האוזר: אז אם הוא בקריאה ראשונה, אפשר להגיע לקריאה שלישית בהינתן התקנות.

צבי האוזר: ואם הוא בקריאה טרומית, ויש אותו עניין, האם הממשלה והכנסת מנועים לקדם בקריאה שלישית גם אם הוא נמצא בקריאה טרומית, זאת הצעת חוק פרטית.

מופיד מרעי: דיון שנקבע למחר, מה מעמדו?

ניר אורבך: כרגע אין דיונים.

ניר אורבך: מה שנקבע למחר בגלל שזה לא נכנס למסגרת ההסכמות ועדיין אין ועדת הסכמות, אז כרגע זה לא מתקיים.

ארבל אסטרחן: לא.

ארבל אסטרחן: צריך לפנות לוועדת ההסכמות היום.

ארבל אסטרחן: אחרי שההחלטה הזאת תתקבל...

מופיד מרעי: מחר יש דיון, אנשים מוזמנים.

איתן גינזבורג: אז תפנה לבועז טופורובסקי שידבר עם יואב קיש.

אורית סטרוק: הייתה לי חוויה מאוד נעימה בתקופה הזאת של החקיקה בהסכמה, וכל מה שעבר בהסכמה, הייתה לי חוויה מאוד נעימה מבועז שעמד במילה שלו עד הפרור האחרון - שאפו.

בועז טופורובסקי: תודה.

סימון דוידסון: יישר כוח אורית.

סימון דוידסון: ככה זה אצלנו ביש עתיד...

יצחק פינדרוס: אמרתי זאת בליל פיזור הכנסת, ואני אומר גם עכשיו.

יצחק פינדרוס: יש חוק של הוועדה, ואין שום סיבה לא להעביר אותו הוא מוסכם על כל הסיעות.

יצחק פינדרוס: הוא עבר, ואני לא רואה שום סיבה להעביר אותו בקריאה שנייה ושלישית.

יצחק פינדרוס: אני מבקש להעביר אותו עוד לפני שהכנסת מתפזרת.

יצחק פינדרוס: אין שום סיבה בעולם לא להעביר אותו לפני שהכנסת מתפזרת.

יצחק פינדרוס: זה לא נכון.

יצחק פינדרוס: זה לא הגון כלפיהם.

יצחק פינדרוס: זו הצעת חוק של הוועדה, היא לא הצעת חוק פרטית, אבל היא לא של הממשלה אז בתקנות זה לא חל.

יצחק פינדרוס: אני מבקש ממך, אדוני יושב-ראש הוועדה, לפני שהכנסת מתפזרת, לבדוק שיהיה כאן דיון בוועדה והחוק הזה יעלה לקריאה שנייה ושלישית.

ניר אורבך: תודה.

ניר אורבך: שגית, תתייחסי גם לזה.

שגית אפיק: בפגרה בכלל ובפגרת בחירות בפרט, נפח הפעילות של הכנסת ושל ועדותיה יורד.

שגית אפיק: בפגרת בחירות מהסיבות הברורות והנוהג הוא שבתקופה הזאת לא עולות במליאה הצעות חוק לדיון המוקדם.

שגית אפיק: זאת אומרת, הצעות חוק טרומיות לא יגיעו למליאה.

שגית אפיק: החוק, התקנון, חוות הדעת לאורך השנים, הצעות חוק לדיון המוקדם לא מובאות למליאה.

שגית אפיק: הממשלה לא יכולה לבקש להביא הצעת חוק דיון מוקדם ולייצר אפליה.

שגית אפיק: שמעתי את כל השאלות בדיוק בשביל זה.

שגית אפיק: היא לא יכולה לבקש להעלות הצעת חוק לדיון הצעת חוק לדיון מוקדם של חבר כנסת מסוים.

שגית אפיק: אם יש נושא שהממשלה חפצה בקידומו, היא רשאית להביא הצעת חוק לקריאה הראשונה למליאת הכנסת ולקדם אותו בהליך החקיקה הרגיל.

שגית אפיק: היא לא צריכה להיעזר בחבר כנסת מסוים על פני חבר כנסת אחר, ולקדם הצעות חוק בדיון מוקדם למליאת הכנסת.

שגית אפיק: שונה הדבר מהצעת חוק שכבר עברה בדיון המוקדם, ונמצאת בוועדה מסוימת להכנתה לקריאה הראשונה.

שגית אפיק: ככל שוועדת הסכמות תאשר לוועדה לקיים את הדיון לקריאה הראשונה, רשאית לבקש את העלאת אותה הצעת חוק בקריאה הראשונה למליאת הכנסת.

שגית אפיק: דבר שהוא פחות מקובל, הסכמות כאלה זה דבר שהוא כן התאפשר, כמובן, אחרי שהוועדה תסיים את הצעת החוק ותניח אותה למליאה.

שגית אפיק: כלומר, כל מה שנמצא היום בוועדות, הוועדות עדיין רשאיות להמשיך ולקדם, ולהעלות, כל מה שלא נמצא – הממשלה תהיה רשאית לבקש לקדם לקריאה הראשונה, השנייה והשלישית במליאת הכנסת.

שגית אפיק: הממשלה לא זקוקה לוועדת הסכמות לצורך העלאת נושאים למליאה.

שגית אפיק: בפגרת הבחירות, וגם בתקופה הזאת מהרגע שהכנסת החליטה על התפזרותה, ההנחיות של היועצים המשפטיים לממשלה ולכנסת הם שנושאים שיכולים לעלות לדיונים ולהצבעה בוועדות הכנסת, הם לא כאלה שמשנים ברגע האחרון בין אם כללים שנוגעים לתקציב, בין אם עניינים שנוגעים לשכר ועניינים אחרים.

שגית אפיק: ולכן, הצעת חוק לעניין הגדלת שכרם של מנהלי הסיעות, כל כמה שאני מעריכה מאוד את מנהלי הסיעות, וחושבת שנכון יהיה לקדם את הצעת החוק הזאת, אני לא חושבת שנכון יהיה לחברי הכנסת בעת הזו להעביר אותה מעבר לקריאה הראשונה שהיא כבר עברה, והדיון בה צריך יהיה להימשך בכנסת הבאה.

יצחק פינדרוס: אם כן, אני הולך לעשות כל דבר שאני יכול לעכב את ההחלטה על הפגרה.

יצחק פינדרוס: אני אומר מראש.

יצחק פינדרוס: אני מצטער, אדוני יושב-ראש הקואליציה על ההסכמות שהגעת עם יושב-ראש האופוזיציה.

יצחק פינדרוס: אני הולך לעכב כל דבר שאוכל לעשות בעניין.

איתן גינזבורג: אני חושב שכרך פה שני דברים.

יצחק פינדרוס: אין בעיה, אם כורכים גם אני כורך.

יצחק פינדרוס: אני אומר לך, אדוני יושב-ראש הקואליציה, אני הולך להגיש הסתייגויות על כל חוק עכשיו מכל הועדות.

בועז טופורובסקי: אם זה בהסכמות - - -

איתן גינזבורג: זה בדיוק מה שאני רוצה לומר.

יצחק פינדרוס: לפי דעתי אין הסכמות.

שגית אפיק: אז אני אומר עוד מילה על ועדת הסכמות.

שגית אפיק: הנוהג לאורך השנים הוא שוועדת הסכמות לפני שהיא מקבלת את החלטתה לכאן או לכאן, היא מקבלת את עמדתו של היועץ המשפטי לאותה ועדה שהצעת החוק נמצאת בסמכותה.

שגית אפיק: במסגרת ההתייחסויות של היועצים המשפטיים שלא חייבים לקבל בסופו של דבר את חוות הדעת שלהן, ועדת הסכמות יכולה לקבל גם החלטה אחרת, מתייחסים היועצים המשפטיים גם לשאלות של דחיפותה של ההצעה, חיוניותה בעת הזו, ושאלות אחרות שבעצם אמורות לתת מענה.

יצחק פינדרוס: אבל את זה אפשר לעשות לפני התפזרות הכנסת.

יצחק פינדרוס: לא צריך לחכות להתפזרות, אפשר לעשות את זה היום.

שגית אפיק: השאלות האלה נבחנות גם בדיונים שהתחילו ונמשכים מהרגע שהכנסת החליטה על התפזרותה.

שגית אפיק: זו ההתנהלות שנמצאת גם בממשלה וגם בכנסת.

איתן גינזבורג: אדוני היושב-ראש, אני רוצה לומר משהו אם אפשר.

איתן גינזבורג: אני חושב שיש שני אירועים וצריך להפריד אותם.

איתן גינזבורג: אני לא מתייחס בכלל להצעת החוק שפינדרוס דיבר עליה.

איתן גינזבורג: לא נוגע בכלל כתפיסה.

איתן גינזבורג: העברת חוק התפזרות הכנסת, זה אירוע אחד בפני עצמו.

איתן גינזבורג: הוא אירוע שבעצם אולי השם קצת מטעה, זה חוק הקדמת הבחירות.

איתן גינזבורג: החוק הזה בעצם אומר שהבחירות מוקדמות לתאריך שנקבנו בו ה-1 בנובמבר.

איתן גינזבורג: במקרה שבו אנחנו נמצאים, אירוע של בחירות שיקרה רק בעוד ארבעה חודשים, תקופה ארוכה מכל הבחירות האחרות שהכרנו בטח בשנים האחרונות וגם לפני כן.

איתן גינזבורג: לצד זה, יש אירוע אחר מקביל, אירוע של יציאה לפגרה.

איתן גינזבורג: חוק התפזרות הכנסת הוא חוק להקדמת בחירות.

איתן גינזבורג: זה שקוראים לה התפזרות, זה מבלבל את כולם.

איתן גינזבורג: האירוע של יציאה לפגרה הוא אירוע נפרד.

איתן גינזבורג: הכנסת יכולה הייתה עכשיו לקבוע שהיא יוצאת לפגרה רק בעוד חודש, והייתה יכולה להמשיך לפעול כרגיל – להעביר חוקים, הצעות לסדר-היום, שאילתות לשרים, דיונים בוועדות וכו'.

איתן גינזבורג: אני מסכים שביחס להצעות חוק מוקדמות בקריאה מוקדמת, אפשר היה לחשוב האם נכון בתקופה הזאת להעביר אותם או לא, אבל החוק והתקנות לא מדברים על זה.

איתן גינזבורג: האמירה שלך כאילו יש פה איזו מין הסכמה, או חוות דעת וכרכת איתם את הממשלה ואת הכנסת, אני עושה הפרדה בין השניים.

איתן גינזבורג: בכל הכבוד, הממשלה איננה הכנסת.

איתן גינזבורג: הכנסת איננה הממשלה.

איתן גינזבורג: עדיין הכנסת היא הריבון.

איתן גינזבורג: או היא באה פה מטעם הריבון.

איתן גינזבורג: מי בכנסת רוצה להעביר בתקופה הזאת החלטות כלשהן בוועדות, בחקיקה, זו סמכותה.

איתן גינזבורג: שונה הדבר מהחלטות מינהליות שהממשלה ששם הם כפופים להנחיות היועץ המשפטי לממשלה, לא רוצה לפתוח את זה בכלל, בטח לא לרב שיח המתקיים.

איתן גינזבורג: ההתערבות של הכנסת היא שונה מזו של הממשלה.

איתן גינזבורג: ולכן, גברתי היועצת המשפטית, הייתי רוצה להבין את הדברים שאמרת, יש פער והבדל בין מה שהכנסת רשאית לעשות כל עוד היא לא יוצאת לפגרה, וכל סוגיית ועדת ההסכמות חלה רק לאחר יציאה לפגרה, לבין מצב של התקופה שבו נקבע הבחירות.

איתן גינזבורג: שני אירועים שונים, לא הייתי כורך אותם בלי קשר, גם אם נאשר את ההצעה של ועדת הכנסת כלשונה, כאמירה כללית לא הייתי אומר אותה באופן כל כך גורף מכאן ואילך זו אמירה קצת מרחיקת לכת.

שגית אפיק: אני אתייחס.

שגית אפיק: ראשית, התפזרות, אין משמעותה הקדמת הבחירות.

שגית אפיק: משמעותה שהכנסת לא נותנת עוד אמון בממשלה, ולכן היא מפזרת אותה על מנת לצאת לבחירות.

איתן גינזבורג: ממש לא.

איתן גינזבורג: הכנסת יכולה לתת אמון בממשלה, והממשלה יכולה לבקש להתפזר.

שגית אפיק: כן, אבל הכנסת כבר לא נותנת בה אמון זה המצב.

איתן גינזבורג: זה לא נכון, זה לא כתוב בחוק.

איתן גינזבורג: זו לא אמירה נכונה.

שגית אפיק: ולכן, מרגע שחוק התפזרות כנסת התקבל, נהוג לנקוט ריסון בקבלת ההחלטות גם על-ידי הממשלה, אתה צודק, בעיקר על-ידי הממשלה, ובכנסת, בעיקר ליחס לנושאים שהם יותר מנהליים לצורך העניין.

שגית אפיק: ולכן גם התייחסתי למנהלי הסיעות שבעיניי הוא יותר מינהלי מאשר נושא אחר, ולכן, אני מסכימה איתך צריך להפריד.

שגית אפיק: בנושאים מינהליים, אני חושבת, הכנסת צריכה לנקוט ריסון בין במנויים - - - מסוג זו של מנהלי הסיעות.

שגית אפיק: ביחס ליתר הדברים, הפגרה מתחילה מחר.

איתן גינזבורג: בגלל זה אמרתי, בהינתן אם הפגרה הייתה מתחילה ב-30 ביולי - - - היא נקבעה בכלל במקרה, היא הייתה צריכה בעוד שבוע.

איתן גינזבורג: אגב, בכנסות קודמות הפגרה נקבעה כשבוע, שבועיים לאחר חוק התפזרות הכנסת.

שגית אפיק: היא לא נקבעה פה במקרה כיוון שהם הגיעו להסכמות.

איתן גינזבורג: אבל זה עניין של הסכמות פוליטיות.

שגית אפיק: נכון, הסכמות פוליטיות.

שגית אפיק: אבל ההסכמה למיטב הבנתי לפחות, הייתה, שמחצית או שליש מהצעות החוק שהיו על שולחנה של הכנסת יעברו שני שליש מהצעות החוק יעברו לפני, זאת אומרת, ביום רביעי וחמישי עברו הצעות חוק שהיו על שולחנה של הכנסת בהסכמה על מנת שפגרת הבחירות תגיע במועד קצר יותר ולא יהיו ימים לניקוי שולחן.

שגית אפיק: פה, הבנתי גם את הפיסקה שהתווספה כאן, וגם את ההסכמה שנעשתה בין הקואליציה לאופוזיציה טרם קבלת חוק התפזרות.

איתן גינזבורג: הפיסקה כאן מדברת על משהו ספציפי שלאופוזיציה היה חשוב שלא יגיעו חוקי בחירות בתקופת הבחירות.

איתן גינזבורג: זה לגבי חוקים.

שגית אפיק: אבל גם על שליש הרשימה שהייתה מונחת על שולחנה של הכנסת ולא התקבלה בהסכמות ביניהם, והם הגיעו למסקנה שהם לא רוצים שגם אחרי יעוקרו ההסכמות האלה, כך אני לפחות מבינה את הפיסקה הזאת.

בועז טופורובסקי: מבינה נכון.

ניר אורבך: מישהו עוד רוצה לשאול.

דן מרזוק: אני רוצה לחדד שאלה שחשוב שחברי הכנסת יקבלו תשובה עליה.

דן מרזוק: האם ניתן לקדם חקיקה בתקופת הבחירות שלא על-פי בקשת הממשלה?

דן מרזוק: זו השאלה.

אוסאמה סעדי: דן, באישור של ועדת ההסכמות.

דן מרזוק: אני לא הצלחתי לקבל את התשובה עדיין האם אפשר לקדם חקיקה בפגרה שלא על-פי בקשת הממשלה, גם אם יש אישור ועדת ההסכמות.

אוסאמה סעדי: לא.

אוסאמה סעדי: בלי ועדת ההסכמות לא.

אוסאמה סעדי: אבל עם ועדת ההסכמות אפשר או לא.

אוסאמה סעדי: נכון?

יצחק פינדרוס: - - - לדחות את הפגרה בשבוע.

יצחק פינדרוס: נמצאים פה חברי כנסת, אני מאוד מזדהה עם רות וסרמן, לדחות את הפגרה בשבוע כדי שנוכל להתקדם בהליכי חקיקה.

שגית אפיק: בהתאם לכל השנים כפי שהיה תמיד בפגרה, ובפגרת בחירות כאחד.

שגית אפיק: במליאה – לפי בקשת הממשלה, הצעות חוק לקריאה הראשונה, השנייה והשלישית יכולות לעלות במליאה.

שגית אפיק: לצורך דיונים בוועדות, ולצורך הצבעות בוועדות על הצעות חוק, נדרשת ועדת הסכמות.

צבי האוזר: כן, אבל למה את לא יכולה להוסיף לוועדת ההסכמות את הקריאות הטרומיות?

צבי האוזר: אני מנסה להבין קונספטואלית.

צבי האוזר: אני לא יודע אם אף פעם לא עלתה דרישה.

צבי האוזר: אנחנו בסיטואציה כזאת שאף פעם לא היה.

צבי האוזר: אנחנו אחרי בצורת חקיקה של שלוש שנים, וקורונה.

צבי האוזר: הדיון הזה מבחינת האסתטיקה, אני לא מצליח להבין משפטית.

צבי האוזר: אני מבין שהיה נוהג.

צבי האוזר: אני חושב שנוהג מעוצב בהסכמה.

צבי האוזר: בהינתן שיש הסכמת, למה הנוהג גובר על הסכמה?

צבי האוזר: יכול להיות שלא יהיו הסכמות.

בועז טופורובסקי: אני רוצה להגיד את דעתי.

בועז טופורובסקי: מכיוון שאני נמצא במפלגה שהיושב-ראש שלה הוא גם ראש הממשלה, היה לי הכי קל להמשיך עם חוסר הסכמות.

בועז טופורובסקי: אתם יודעים, לממשלה יש דיי שליטה על חלק גדול מסדר-היום שיש בכנסת.

בועז טופורובסקי: אני חושב שזה לא נכון.

בועז טופורובסקי: כל מי שהיה בתקופת בחירות יודע ובטח בתקופת פריימריז מה קורה ואיך אנשים מתנהגים ומתנהלים.

בועז טופורובסקי: אני חושב שהתפקיד שלנו, ואני עומד בזה גם מול ביקורת פנימית מבית, חלקם אולי שמעתם עכשיו.

בועז טופורובסקי: התפקיד שלנו הוא להוציא ככל הניתן את הכנסת מהסיפור הזה.

בועז טופורובסקי: הכנסת גם ככה הייתה בעין הסערה.

בועז טופורובסקי: יש דברים שאנחנו יודעים להסכים עליהם.

בועז טופורובסקי: יש נושאים שקשורים לביטחון המדינה ואולי לתקציב שאנחנו נדע להסכים עליהם.

בועז טופורובסקי: דברים שאנחנו לא נסכים עליהם מין הראוי להשאיר אותם להכרעה אחר הבחירות, זו דעתי.

בועז טופורובסקי: פוליטית, אני לא בטוח שזו הדעה הכי נכונה, אבל באמת אני חושב מהותית שזה הדבר הנכון לעשות.

בועז טופורובסקי: ברגע שאתה תאפשר קריאות טרומיות - - -

צבי האוזר: אל תאפשר.

בועז טופורובסקי: אני לא מאפשר, אלא אם כן זה מגיע בהסכמות.

צבי האוזר: אתה תודיע שוועדת ההסכמות לא מאפשרת, וזה מקובל וברור לי.

צבי האוזר: אני רק אומר, אני נגד שידיהם של חברי הכנסת יהיו כפותות למעלה מין הנדרש.

צבי האוזר: אם החוק אומר – ידינו כפותות לחוק.

צבי האוזר: אם התקנון – ידינו כפותות לחוק.

צבי האוזר: אבל אני חושב שהעמדה שבועז הציג, היא עמדה ראויה, נכונה שצריך לנהוג על-פיה, ואסור לאשר קריאות טרומיות.

צבי האוזר: אבל זה בחזקת החלטה של ועדת הסכמות.

צבי האוזר: ברגע שאתה יושב בוועדת ההסכמות, אתה אומר לא, נגמר.

צבי האוזר: אני חושב שטעות לטעון כי חוות משפטית שאומרת הנוהג הוא גובר על הסכמות, כי אם במקרה יהיה לך הצעת טרומית שתרצה איכשהו, אז תוכל להפעיל את שיקול דעתך.

צבי האוזר: אני היום קובע במסמך הזה שוועדת הסכמות לא יכולה להפעיל את שיקול דעתה.

צבי האוזר: אני בעד לגדר את שיקול דעתה של ועדת הסכמות על-פי החוק.

צבי האוזר: אני בעד לצאת עכשיו, ואני נגד הצעות טרומיות.

צבי האוזר: אני רק שואל את השאלה.

בועז טופורובסקי: תאר לך הנציג של האופוזיציה הוא מטעם הליכוד, והנציג של הקואליציה שהוא מטעם יש עתיד, ומסכימים בוועדת ההסכמות לקדם חקיקה טרומית אפילו שהוא רשום בניגוד להסכמות להעלאת אחוז החסימה ל-15% זה לא פר נכון?

צבי האוזר: אני לא יודע אם זה לא פר, זה חוק הבחירות.

צבי האוזר: אם שני הצדדים יסכימו בהחלטה טרומית משהו שהוא זניח וחושבים שהוא ראוי וטוב יכולים לקבל את זה.

צבי האוזר: אני לא חושב שהונהג כובל את ידיהם.

צבי האוזר: אם הם יגיעו למסקנה שהם רוצים.

בועז טופורובסקי: אני ממש מנסה להוציא את הכנסת כמה שאפשר מחוץ למשחק.

בועז טופורובסקי: אתם ברוב.

צבי האוזר: לא, אני טוען שאי אפשר להסכים עם זה אפילו.

בועז טופורובסקי: אף אחד לא יכול לעקוף.

בועז טופורובסקי: הרי אם הכנסת תחליט לבטל את זה, היא תכנס את הוועדה, והוועדה תבטל את זה.

צבי האוזר: אני שואל קונספטואלית.

צבי האוזר: חבר'ה, אני טוען שנוהג לא יכול לאכוף ועדת הסכמות.

צבי האוזר: אני חושב שוועדת הסכמות מסדירה את התנאים במהלך הבחירות.

צבי האוזר: היה עד עכשיו נוהג ככה, והנוהג יכול להיות אחרת.

צבי האוזר: האם אני בעד להעביר טרומית במהלך הפגרה?

צבי האוזר: – לא.

צבי האוזר: נקודה.

צבי האוזר: אבל אני חושב שזו הפריבילגיה שלך.

צבי האוזר: ולפי הפרשנות המשפטית, הממשלה יכולה להעביר קריאה שנייה ושלישית, זה לא חל על הכנסת.

צבי האוזר: זה הדיון הקונספטואלי שמפריד בין השניים אלא אם כן תראה לי בתקנון שהתקנון קבע שאי-אפשר להעביר טרומיות בפגרה.

צבי האוזר: אני מוותר על הדיון.

בועז טופורובסקי: אני רוצה להראות לך למה יש אפשרות לעשות בזה שימוש לרעה.

בועז טופורובסקי: כי מי שקובע את סדר היום, בסופו של דבר זה יושב-ראש הכנסת.

בועז טופורובסקי: הוא יחליט שההצעה שלך תיכנס, ושל אורית סטרוק, שהיא מהאופוזיציה ולא מדברת אליו יפה ההצעה לא תיכנס.

בועז טופורובסקי: הבחירות משגעות את האנשים.

בועז טופורובסקי: אני באמת מנסה שאנחנו נהפוך את המקום הזה כמה שיותר רשמי.

צבי האוזר: בועז אני איתך.

צבי האוזר: אבל הוא יפעיל את זה גם עם הממשלה בקריאה ראשונה.

צבי האוזר: אבל בסדר, אני איתך.

יצחק פינדרוס: אני רוצה התייעצות סיעתית.

ניר אורבך: התייעצות סיעתית – חוזרים בשעה 13:40.

ניר אורבך: תודה.

ניר אורבך: שלום לכולם, אנחנו מחדשים את הדיון.

ניר אורבך: בבקשה, חבר הכנסת יצחק פינדרוס.

יצחק פינדרוס: בשביל שלא יובן שהבקשה של החוק של ועדת הכנסת היא לשנות את הסכום תוך כדי בחירות, החוק של ועדת הכנסת אומרת רק דבר אחד ויחיד - שזה עובר מחוק מימון מפלגות לחוק הכנסת, זה מסדיר את העניין ומעביר את הוועדה.

יצחק פינדרוס: אף אחד לא היה לו רצון תוך כדי פגרת בחירות להעלות שכר למישהו.

יצחק פינדרוס: הנושא היה להעביר את זה מחוק שהוא לא אמור להיות שם מכל מיני סיבות היסטוריות להעביר אותו לחוק אחר.

יצחק פינדרוס: כבר היה דיון עם השופטת, כבר שמעו את דעתה, כבר הכול, אין לזה שום סיבה שזה פשוט לא יעבור מהחוק הזה לחוק הזה.

יצחק פינדרוס: זה לא לשנות כללים, להביא כספים חדשים.

יצחק פינדרוס: דובר בצורה ברורה.

יצחק פינדרוס: ועדה ציבורית לא הולכת להתכנס תוך כדי הבחירות בשביל להחליט על שכר חדש, וזו הייתה המטרה.

שגית אפיק: כן.

שגית אפיק: העמדה שלה הייתה שהיא צריכה להידרש לכך, וזה שהיא הביאה את ההצעה שלה לקריאה הראשונה, לא אומר שהיא לא תצטרך להביע - - -

יצחק פינדרוס: היא לא קשורה לעניין כי זה לא חוק מימון מפלגות.

שגית אפיק: גם בהעברה לחוק הכנסת, עדיין היא רואה בזה עניין של מימון.

שגית אפיק: ולכן, כל עוד זה לא עובר חקיקה, ולא הופך להיות - - -

יצחק פינדרוס: אין סיבה לא להעביר את זה.

יצחק פינדרוס: אני לא חושב שהכנסת לא יכולה לעשות את זה.

יצחק פינדרוס: אין שום סיבה לא לעשות את זה.

יצחק פינדרוס: זה לא להעלות את הסכום.

יצחק פינדרוס: זה היה להעביר את זה ממקום למקום.

יצחק פינדרוס: זו הייתה מטרת החוק ועל זה דובר במשך כל הארבעה חודשים.

יצחק פינדרוס: ובטח, ובטח בכנסת שיש כל כמה חודשים בחירות, חמישה מערכות בחירות בתוך שנתיים, לבוא כל פעם ולהסביר זה בגלל בחירות ואנשים נמצאים במצב הזה, לא מוצדק, לא נכון.

יצחק פינדרוס: ולכן, אני אפעל בכל הכלים העומדים לרשותי כמו שכל אחד עושה.

שגית אפיק: גם אם זה חוק חשוב, אבל בסופו של דבר, התוצאה שלו היא כן העלאה.

יצחק פינדרוס: לא.

יצחק פינדרוס: אני מציע לקרוא את הצעת החוק.

ניר אורבך: אני בהחלט תומך ברצון לקדם את זה.

ניר אורבך: זה חוק שאנחנו יזמנו, חבר הכנסת פינדרוס יזם.

ניר אורבך: אנחנו שיתפנו פעולה.

ניר אורבך: יש הסכמה מקיר לקיר שצריך לשפות את עובדי ומנהלי הסיעות השונות.

ניר אורבך: אני לא אלך על הראש של הייעוץ המשפטי.

ניר אורבך: מה שאני כן מציע, חבר הכנסת טופורובסקי, שכן ננסה לראות במסגרת ועדת ההסכמות בתיאום עם היועצת המשפטית ואיתך חבר הכנסת פינדרוס, אם אנחנו יכולים להגיע לאיזשהו עמק שווה כדי שנוכל בכל אופן להצליח לקדם את זה עוד לפני כינונה של הכנסת הבאה.

בועז טופורובסקי: אין בעיות.

בועז טופורובסקי: גישתי היא גישה מאוד זהירה בכל מה שקשור לתקופת בחירות, בטח שאני מייצג את הקואליציה, בעצם, את עמדת הרוב.

בועז טופורובסקי: צריך מאוד להיות זהיר, אם לא נשכנע את הייעוץ המשפטי, קשה לי להאמין שאני אתמוך, למרות שמהותית אני מאוד תומך בהצעת החוק.

ניר אורבך: אני כן מבקש שוועדת ההסכמות תעשה על זה איזשהו דיון, ביחד עם היועצת המשפטית ועם חברי הכנסת.

ניר אורבך: תודה, אנחנו עוברים מי בעד ההצעה כפי שהובאה על-ידי הוועדה ירים את ידו?

ניר אורבך: בעד – 4

ניר אורבך: בעד – 4.

ניר אורבך: אין נמנעים.

ניר אורבך: אין מתנגדים.

ניר אורבך: ההצעה עברה.

ניר אורבך: בשעה 14:30 נתכנס פה לרביזיה.

ניר אורבך: תודה.

ניר אורבך: אני מחדש את ישיבת הוועדה, הנושא הוא כמובן רביזיה של חבר הכנסת פינדרוס על החלטת הוועדה בדבר מועדי פגרת הבחירות.

ניר אורבך: חבר הכנסת פינדרוס.

ניר אורבך: בבקשה.

יצחק פינדרוס: אני רוצה לומר שני דברים.

יצחק פינדרוס: עצם זה שאנחנו הולכים לבחירות כל כמה זמן מחייבת אותנו חשיבה מחדש.

יצחק פינדרוס: לתת ארבעה חודשים חופשה מהכנסת, אני לא חושב שזה נכון, אומר את האמת.

יצחק פינדרוס: אני חושב שזה לא נכון, זה יותר מדיי פגרה ארוכה.

יצחק פינדרוס: זאת האמת.

יצחק פינדרוס: אני רוצה לדבר על עצם העניין.

יצחק פינדרוס: אני חושב שהשימוש במושג פגרת בחירות, יותר נכון בבחירות, לא פגרת בחירות, כי זה היה הנושא המרכזי.

יצחק פינדרוס: בשביל לעצור כל מיני הליכים סבירים ונורמליים, אתה יודע מה - יש מושג, אתה מכיר את זה ניר, "המשתרר על הציבור שלא לשם שמיים" – הוא משתמש בסמכויות שלו לצורך משהו אחר, הוא לא מתכוון לזה.

יצחק פינדרוס: מכיוון שאני מרגיש שיש פה כאלה שמשתמשים בסמכויות שלהם, לא בצורה העניינית, ולא מסיבות ענייניות, אלא מסיבות צדדיות, אני משתמש גם בכוחות שלי בסיבות צדדיות, ולא בסיבות ענייניות.

יצחק פינדרוס: אני משתדל כל חיי להיות ענייני, ומשתדל גם כשאני לא ענייני לומר את זה.

יצחק פינדרוס: לכן, אני מבקש לדחות את הפגרה, אין שום סיבה לא לצאת ב-ה' באב.

יצחק פינדרוס: הכול יבוא על מקומו בשלום.

יצחק פינדרוס: כל חברי הכנסת יהיו מרוצים, יוכלו לעשות חקיקות, יוכלו להעביר דיונים בוועדות, כולם יהיו מרוצים, והכל יבוא על מקומו בשלום.

יצחק פינדרוס: אני מבקש לפתוח את הדיון מחדש על הפגרה שהולכים לכפות עלינו היום בלילה אחרי חצות כפי שהגדיר מזכיר הכנסת.

ניר אורבך: תודה רבה.

ניר אורבך: לגופו לגבי החוק, דעתי כדעתך.

ניר אורבך: אני חוב שצריך לקדם את זה.

ניר אורבך: כרגע יש ויכוח עם הייעוץ המשפטי, ולכן הצעתי הייתה שוועדת ההסכמות תעשה דיון מיוחד יחד איתך ועם היועצת המשפטית.

ניר אורבך: הובטח לי שזה מה שיהיה.

יצחק פינדרוס: אני מקווה שאכן תצליח לעשות ולגרום לדיון הזה שיהיה דיון ענייני.

ניר אורבך: מי בעד הרביזיה ירים את ידו?

ניר אורבך: בעד – 1

ניר אורבך: בעד 1.

ניר אורבך: הרביזיה נדחתה, ההחלטה התקבלה.

ניר אורבך: תודה רבה חבר הכנסת פינדרוס.

ניר אורבך: תודה רבה לכולם.

ניר אורבך: הישיבה נעולה.